Николаус Ленау
Есенно чувство

Превод от немски: Венцеслав Константинов, —

chitanka.info

С гняв шуми дъбакът стар,

Тъне в облаци небето;

Севернякът — зъл хусар,

Гони друмника в дерето.

Както вятър есенес

Шета лудо из горите,

Тъй разбужда блян злочест

Стара горест във гърдите.

Брули вятър поривист

Сетните листенца леки;

Падат тихо лист след лист,

Скриват горските пътеки.

И не виждам вече път,

А умора ме застига;

Тука, в този мрачен кът,

Моят гроб ще се издига.

1831

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.